Tarybos Sprendimas
2003 m. lapkričio 17 d.
dėl Susitarimo dėl tam tikrų Bendrijos teisės aktų taikymo Monako Kunigaikštystės teritorijoje sudarymo
(2003/885/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį, siejant jį su 303 straipsnio 3 dalies pirma pastraipa,
atsižvelgdama į Komisijos pasiūlymą,
kadangi:
(1) Komisija vedė derybas ir Bendrijos vardu parengė Susitarimą dėl tam tikrų Bendrijos teisės aktų taikymo Monako Kunigaikštystės teritorijoje.
(2) Pagal Susitarimą įsteigtam jungtiniam komitetui skiriami tam tikri įgyvendinimo uždaviniai, ypač įgaliojimas iš dalies keisti tam tikrus pridedamų priedų aspektus.
(3) Turėtų būti nustatyta tam tikra vidaus tvarka tinkamam Susitarimo funkcionavimui užtikrinti ir reikia įgalioti Komisiją susitarti dėl tam tikrų Susitarimo pakeitimų bei priimti tam tikrus sprendimus dėl jo įgyvendinimo.
(4) Susitarimas turėtų būti patvirtintas,
PRIĖMĖ ŠĮ SPRENDIMĄ:
1 straipsnis
Šiuo sprendimu Bendrijos vardu patvirtinamas Susitarimas tarp Europos bendrijos ir Monako Kunigaikštystės dėl tam tikrų Bendrijos teisės aktų taikymo Monako Kunigaikštystės teritorijoje.
2 straipsnis
Tarybos pirmininkas įgaliojamas paskirti asmenį(-is) Bendrijos vardu pasirašyti 1 straipsnyje nurodytą Susitarimą, kad jis taptų privalomas Bendrijai. Tarybos pirmininkas arba jo paskirtas(-i) asmuo(-ys) Bendrijos vardu praneša Monakui apie Susitarimo 6 straipsnio 1 dalyje nustatytų procedūrų atlikimą.
3 straipsnis
1. Jungtiniame komitete, įsteigtame pagal Susitarimo 3 straipsnį, Bendrijai atstovauja Komisija.
2. Bendrijos poziciją komitete nustato Taryba Komisijos pasiūlymu; Taryba sprendžia vadovaudamasi ta pačia balsavimo taisykle, kuri taikoma priimant atitinkamą Bendrijos aktą.
3. Nukrypdama nuo šio straipsnio 2 dalies, Komisija tvirtina Bendrijos poziciją dėl sprendimų įtraukiant naujus Bendrijos teisės aktus į Susitarimo priedą, kai tie teisės aktai iš dalies keičia ten jau įtrauktuosius.
Priimta Briuselyje, 2003 m. lapkričio 17 d.